Με δάκρυα στα μάτια γονάτισε την περασμένη Κυριακή μπροστά στην Ωραία Πύλη του Μητροπολιτικού Ιερού Ναού της Φανερωμένης Αιγίου ο μητροπολίτης Καλαβρύτων και Αιγιαλείας Αμβρόσιος Λενής, ζητώντας συγγνώμη «απ’ όσους στενοχώρησε».

ADVERTISING

Ο κ. Αμβρόσιος ανακοίνωσε παρουσία πιστών, κλήρου και επισήμων την οριστική αποχώρησή του από τον εκκλησιαστικό θρόνο του έπειτα από 40 χρόνια αρχιερατείας του στην Ιερά Μητρόπολη Καλαβρύτων και Αιγιαλείας.

Στο τέλος της ομιλίας του, ο μητροπολίτης ζήτησε φανερά συγκινημένος συγγνώμη «από όσους στεναχώρησε ή πίκρανε με λόγια και πράξεις του»: «Συγχωρήστε μου, σας παρακαλώ και σας ικετεύω, συγχωρήστε μου αδελφοί μου και παιδιά μου, τα λάθη μου, τις παραλείψεις μου, τις ατέλειες του χαρακτήρος μου»

«Όλα έχουν ένα τέλος και ήρθε η ώρα να ζήσω μαζί σας εδώ, στο Αίγιο και στα Καλάβρυτα, έξω από τα επίσημα» πρόσθεσε.

Σύμφωνα με το πρωτόκολλο, ο μητροπολίτης θα παραμείνει στη θέση του έως τα τέλη του 2018 και στη συνέχεια θα ξεκινήσουν οι διαδικασίες για τη διαδοχή του από την Ιερά Σύνοδο της Εκκλησίας της Ελλάδος.

Δείτε την ομιλία του:

(Με πληροφορίες από KalavrytaNews)